EGCO ข่าวดีกลบงบแย่.!
พลันที่บริษัท ผลิตไฟฟ้า จำกัด (มหาชน) หรือ EGCO แจ้งงบไตรมาส 2/2565 ออกมา ก็ทำเอานักลงทุนเกิดอาการเช็งเป็ดไปตาม ๆ กัน
พลันที่บริษัท ผลิตไฟฟ้า จำกัด (มหาชน) หรือ EGCO แจ้งงบไตรมาส 2/2565 ออกมา ก็ทำเอานักลงทุนเกิดอาการเช็งเป็ดไปตาม ๆ กัน
16 ส.ค. 2565

พลันที่บริษัท ผลิตไฟฟ้า จำกัด (มหาชน) หรือ EGCO แจ้งงบไตรมาส 2/2565 ออกมา ก็ทำเอานักลงทุนเกิดอาการเช็งเป็ดไปตาม ๆ กัน เพราะดันพลิกมาขาดทุนสุทธิตั้ง 776 ล้านบาท ลดลง 151% เมื่อเทียบกับไตรมาส 2/2564 ที่มีกำไรสุทธิ 1,510 ล้านบาทซะงั้น…
ที่จริงในแง่ของรายได้รวมเติบโตดีนะ อยู่ที่ 15,217 ล้านบาท เพิ่มขึ้น 48% เมื่อเทียบกับไตรมาส 2/2564 ที่มีรายได้รวม 10,258 ล้านบาท
หันไปดูส่วนแบ่งกำไรจากบริษัทลูก ๆ ก็ทำได้ดี อยู่ที่ 2,627 ล้านบาท เพิ่มขึ้น 39% จากช่วงเดียวกันของปีก่อนอยู่ที่ 1,890 ล้านบาท ซึ่งส่วนใหญ่โตเกือบทุกตัว
อ้อ…ยกเว้นโรงไฟฟ้าพลังความร้อนร่วมพาจู อีเอส ในเกาหลีใต้ ที่ไตรมาสแรกเคยเป็นพระเอกดันกำไร EGCO…แต่มาไตรมาส 2 ปีนี้ ผลงานน่าผิดหวัง มีกำไรจากการดำเนินงานติดปลายนวมแค่ 252 ล้านบาท ลดลง 91% จากไตรมาสก่อน และลดลง 10% จากช่วงเดียวกันของปีก่อน สาเหตุมาจากการซ่อมบำรุงตามแผน ประกอบกับปริมาณขายไฟฟ้าลดลงตามฤดูกาล…
แต่พาจู อีเอส ไม่ใช่ตัวการหลักที่พาให้ EGCO จนกำไรหรอกนะ…ตัวการที่แท้จริงเกิดจากผลกระทบจากค่าเงินบาทที่อ่อนยวบยาบต่างหากล่ะ ซึ่งทำให้มีผลขาดทุนจากอัตราแลกเปลี่ยนสูงถึง 3,333 ล้านบาท เพิ่มขึ้น 253% จากช่วงเดียวกันของปีก่อน และเพิ่มขึ้น 12,919% จากไตรมาสก่อน
นอกจากนี้ ยังรับผลกระทบจากการวัดมูลค่าเครื่องมือทางการเงินอีก 1,672 ล้านบาท เพิ่มขึ้น 183% จากช่วงเดียวกันของปีก่อน และเพิ่มขึ้น 286% จากไตรมาสก่อน
ซึ่ง 2 รายการนี้รวมกันปาไปเกือบ 5,000 ล้านบาทแล้วนะ…
เลยเป็นที่มาที่ทำให้งบไตรมาส 2 ของ EGCO พลิกมาขาดทุนอย่างที่เห็น..!! ก็หวังว่าอีก 2 ไตรมาสที่เหลือจะไม่เกิดอุบัติเหตุกำไรอีกนะ…
โอเค…แม้งบในไตรมาสนี้จะขี้เหร่ไปสักหน่อย แต่ EGCO ก็มีข่าวดีมาชดเชย ด้วยการแจ้ง COD โครงการโรงไฟฟ้าพลังงานน้ำ “น้ำเทิน 1” ในสปป.ลาว (EGCO ถือหุ้น 25% บริษัท พอนสัก กรุ๊ป (PSG) ถือหุ้น 60% และบริษัท ผลิต-ไฟฟ้าลาว มหาชน (EDL-Gen) ถือหุ้น 15%) กำลังการผลิตรวม 650 เมกะวัตต์ เรียบร้อยแล้วตั้งแต่วันที่ 12 ส.ค.ที่ผ่านมา
(ถ้ายังจำกันได้โครงการนี้นี่แหละ ที่เพิ่งจะมีข่าวเกิดรอยรั่วซึมเมื่อช่วงกลางเดือน ก.ค.ที่ผ่านมา จน EGCO ต้องรีบออกมาแจงว่าไม่ได้มีผลกระทบต่อโครงสร้างแต่อย่างใด)
โครงการโรงไฟฟ้าพลังงานน้ำ น้ำเทิน 1 ตั้งอยู่บริเวณแม่นํ้ากะดิ่ง แขวงบอลิคําไซ สปป.ลาว โดยเป็นโรงไฟฟ้าพลังน้ำแบบมีอ่างเก็บน้ำขนาดใหญ่ (Reservoir) ประกอบด้วย กังหันผลิตไฟฟ้าจำนวน 3 หน่วย กําลังผลิตรวม 650 เมกะวัตต์ โดยมีสัญญาซื้อขายไฟฟ้ากับการไฟฟ้าฝ่ายผลิตแห่งประเทศไทย จำนวน 514.3 เมกะวัตต์ และสัญญาซื้อขายไฟฟ้ากับการไฟฟ้าลาว อีกจำนวน 130.8 เมกะวัตต์ สัญญาทั้ง 2 ฉบับนี้มีระยะเวลา 27 ปี
ก็จะเป็นอีกตัวที่มาช่วยปั๊มรายได้และกำไรให้กับ EGCO..!!
แหม๊…นี่ EGCO กะแจ้งข่าวดีกลบงบขาดทุนป๊ะเนี่ย..!!
แต่เหมือนจะไม่ช่วยอะไร…เพราะนักลงทุนก็ยังพร้อมใจกันเทหุ้น EGCO อยู่ดี ส่งผลให้วานนี้ (15 ส.ค.) ราคาทรุดไป 2.38% ปิดตลาดที่ 184.50 บาท ด้วยมูลค่าการซื้อขาย 753.79 ล้านบาท
เอาเถอะ…ถ้ามองในมุมบวก นี่อาจเป็นจังหวะซื้อของดีราคาถูกก็ได้นะ อย่างน้อย ๆ มีเงินปันผล ยีลด์ไม่ต่ำกว่า 3% ต่อปี ก็พอกล้อมแกล้มอยู่นะ…
…อิ อิ อิ…